Videoovervågning, vagthunde og nabovenner har i de fleste af landets kommuner fået antallet af indbrud til at falde. Det viser nye tal fra Danmarks Statistik. Alligevel har de snu tyve fundet vejen ind i flere hjem end normalt i Brønderslev, Thisted og især Frederikshavn kommuner i anden kvartal af 2023. Hvor Brønderslev kommune er gået fra seks til ni indbrud og Thisted kommune fra seks til otte, så er det nogle helt andre tal i Frederikshavn kommune. Fra otte indbrud i anden kvartal af 2022 til 22 indbrud i 2023. Mere konkret en stigning på vanvittige 175 procent. - Der er stadig et stykke vej til at indfri ambitionen om at reducere antallet af indbrud til 7.000 årligt, svarende til nabolandenes niveau, siger programchef i Bo trygt, Britt Wendelboe, i en pressemeddelelse: - Derfor er min opfordring til alle boligejere, som endnu ikke har sikret døre og vinduer i deres hjem, at få det gjort hurtigst muligt, da antallet af indbrud typisk er højest i det mørke halvår, som vi går i møde inden længe. Et generelt fald I resten af det nordjyske er historien dog en anden. Her er antallet af indbrud faldet. Med Rebild kommune som solstrålehistorien. For modsat Frederikshavn kommune er de i Rebild gået fra 21 indbrud til syv. Et fald på 67 procent. På landsplan er antallet af indbrud faldet med syv procent fra samme periode sidste år. - Faldet i antallet af indbrud er meget glædeligt, og det viser, at danskernes indsats for at indbrudssikre boligerne medvirker til at gøre livet surt for indbrudstyvene, siger Britt Wendelboe.
Færre og færre indbrud i Danmark. Alligevel oplever tre nordjyske kommuner en stigning.